text: Region kræver dobbelt kontrol af manuelt pakkede kræftprøver
  20 oktober 2017 kl. 20.12
  Manuelt pakkede prøver skal dobbelttjekkes, efter firma leverede forkerte prøvesvar, siger regionsrådsformand.
  Region Syddanmark føler sig helt tryg ved fortsat at bruge virksomheden Strålfors, på trods af at de har leveret forkerte prøveresultater fra en tarmkræftscreening til patienter.
  Det fortæller regionsrådsformand i Region Syddanmark Stephanie Lose (V).
  - Vi skal nu have en redegørelse fra vores leverandør af, hvordan de har tænkt sig at håndtere det.
  Regionsrådsformand, Stephanie Lose (V): "Det er en dybt beklagelig fejl, som jeg er meget ked af."
  - Det handler blandt andet om dobbelt kontrol af de sjældne tilfælde, hvor man bliver nødt til at pakke noget manuelt ved systemnedbrud.
  635 mennesker kan potentielt have fået resultater fra tarmkræftscreening tilhørende en anden person. Det sker, efter en pakkemaskine hos virksomheden Strålfors var ude af drift 2. oktober.
  Svarkuverterne til afføringsprøverne er derfor blevet pakket manuelt.
  Det får regionen til at kræve, at der strammes op. Stephanie Lose har indskærpet over for leverandøren Strålfors, at det ikke må ske igen.
  - Det er en dybt beklagelig fejl, som jeg er meget ked af. Vi har en meget tæt dialog med vores leverandør om, hvad det er for en type fejl, der er sket, hvordan det er sket, og hvordan vi forebygger, at det kommer til at ske igen. 
  Med cirka 4300 årlige tilfælde er tarmkræft en af de hyppigste kræftformer i Danmark ifølge Kræftens Bekæmpelse.
  Betegnelsen dækker over kræft i både tyk- og endetarmen, og det er hovedsageligt mænd over 50 år, der rammes. 
  Den alvorlige fejl får ikke konsekvenser for Strålfors ud over den redegørelse, som regionen kræver af firmaet.
  Redegørelsen skal få regionen til at føle sig tryg ved, at noget lignende ikke sker igen.
  - Vi har en dialog nu, og den fortsætter, indtil vi er fuldstændig trygge ved, at det ikke sker igen. Det er en meget alvorlig opgave, de håndterer for os, og det er meget vigtigt, at der ikke sker den her type fejl. Det må ikke kunne ske, siger Stephanie Lose.
  